
נכחו:

חברי הוועדה:	אמנון רובינשטיין  -  היו"ר
	שאול יהלום
	ציפי לבני
	יובל שטייניץ



מוזמנים:	עו"ד יהודית קרפ	- משרד המשפטים, המשנה ליועמ"ש
	עו"ד דורי פינטו	- סגן הסניגור הציבורי הארצי
	ד"ר דבורה הורביץ	- משרד העבודה והרווחה, שירות המבחן לנוער
	סוזי בן-ברוך	- המשרד לביטחון פנים
	ד"ר יצחק קדמן	- מנכ"ל המועצה הלאומית לשלום הילד
	עו"ד לימור סולומון	- המועצה הלאומית לשלום הילד
		



יועץ משפטי:	שלמה שהם


מנהל/ת הוועדה:	דורית ואג


מתמחה ליועץ המשפטי:	בועז פרסלר


קצרנית:	אסתר מימון




סדר היום:	הצעת חוק לתיקון דיני הראיות (הגנת ילדים) (תיקון מס' 8) (הרחבת תחולה והכשרת ראיות), התשס"א-2000 - בקשה לרביזיה

הצעת חוק לתיקון דיני הראיות (הגנת ילדים) (תיקון מס' 8)
(הרחבת תחולה והכשרת ראיות), התשס"א-2000 - בקשה לרביזיה

היו"ר אמנון רובינשטיין:

	אנחנו עוברים להעצת חוק לתיקון דיני הראיות (הגנת ילדים) (תיקון מס' 8) (הרחבת תחולה והכשרת ראיות), התשס"א-2000.

שאול יהלום:

	 אדוני היושב-ראש, מאז שביקשתי רביזיה התקשרו אלי שני גורמים. התקשרה אלי גברת קרפ, והעבירה את עמדת משרד המשפטים, והתקשר אלי מנחם וקשל והסביר לי שעדיין משרד העבודה והרווחה לא יכול לעסוק בצורה רחבה בעניין, ולכן אני מציע כאן הצעת פשרה מאוד מצומצמת. אם מקבלים את הפשרה, אני, כמובן, מוותר על הרביזיה.

	הפשרה שאני מציע היא להוסיף לכל מה שסוכם, שחוקרי ילדים יחקרו קטינים שהיו עדים או קורבנות לעבירות של חבלה חמורה עד גיל 12, בעבירות רצח, ניסיון לרצח והריגה, גם אם זה לא בתוך המשפחה, עד גיל 12. אני מציע שתחולת החוק תהיה לעוד שנה.

	היום קיבלו ילדים חוקרי ילדים רק אם זה בתוך המשפחה, ומחר ילד רואה רצח של שכן, אז עד גיל 12 לא חוקר ילדים יחקור אותו? זו תוספת מאוד מצומצמת, וזה הגיוני.

סוזי בן-ברוך:

	בחבלה חמורה בכלל ולא בתוך המשפחה?

שאול יהלום:

	 כן, עד גיל 12, לא עד גיל 14.

יהודית קרפ:

	ההבדל בין 12 ל-14 הוא לא הבדל משמעותי.

שאול יהלום:

	 זה הבדל משמעותי מאוד. 12 זה כבר גיל האחריות הפלילית.

היו"ר אמנון רובינשטיין:

	 אתה מוכן להוריד את זה ל-10?

שאול יהלום:

	 את העניין של חבלה חמורה בלבד.

היו"ר אמנון רובינשטיין:

	 שאול יהלום מוכן להוריד רק את החבלה החמורה לגיל 10.

סוזי בן-ברוך:

	אתה מוכן שוב לחזור על ההצעה שלך.

שאול יהלום:

	 עבירות של חבלה חמורה עד גיל 12, יש הצעה של היושב-ראש עד גיל 10. בעבירות של רצח, ניסיון לרצח והריגה, גם אם זה לא בתוך המשפחה, וגם זה עד גיל 12, לא עד גיל 14.

היו"ר אמנון רובינשטיין:

	 עד גיל 10.

שאול יהלום:

	 רצח, ניסיון לרצח והריגה, עד גיל 12.

היו"ר אמנון רובינשטיין:

	 תגובת משרד המשפטים והמשרד לביטחון פנים בקצרה.

יהודית קרפ:

	נשמע גם את הסניגוריה. יש פה שינוי מהותי ביותר בזכויות נאשמים.

היו"ר אמנון רובינשטיין:

	 יש כאן בקשה לרביזיה, ואני משנה חוק קיים.

שאול יהלום:

	 בתוך המשפחה זה לא נאשמים?

היו"ר אמנון רובינשטיין:

	 לשכת עורכי הדין והסניגוריה הציבורית התנגדו גם לזה.

	רבותי, אני מבקש שנעשה הפסקה של חמש דקות להתייעצות בין משרד המשפטים, המשרד לביטחון פנים וחבר הכנסת יהלום.

(הישיבה נפסקה בשעה 12:55)

(הישיבה נתחדשה בשעה 12:10)	

היו"ר אמנון רובינשטיין:

	רבותי, אני  פותח את הישיבה בנושא הרביזיה. מי בעד הבקשה לרביזיה של חבר הכנסת יהלום? מי נגד?

הצבעה
בעד הרביזיה -3
נגד - 1
הרביזיה נתקבלה.

היו"ר אמנון רובינשטיין:

	 הוחלט על רביזיה. המשמעות היא שכעת הוא רשאי להציע הצעה לתיקון. אני הצעתי אז שלא יהיה תיקון לחוק, אלא שתהיה הסתייגות של שר המשפטים, נציגי הממשלה לא קיבלו את זה, וכעת יש בקשה לרביזיה ויש רוב לרביזיה, ויהיה גם רוב לקבלת התיקון של שאול יהלום.

שאול יהלום:

	 רק אם הם מקבלים את הפשרה, אם לא, אז אני מבקש דיון על כל הרשימה. אני מציע שתקבלו את הפשרה המצומצמת הזאת.

היו"ר אמנון רובינשטיין:

	 תנסח את הצעת הפשרה שלך.

שאול יהלום:

	 הצעת הפשרה שלי אומרת שבעוד שנה מיום הפרסום ייושם החוק, כדי לתת למשרד העבודה והרווחה את כל הזמן להיערך. בעבירות רצח, ניסיון לרצח והריגה, גם אם זה לא בתוך המשפחה, עד גיל 12, כי זה גיל האחריות הפלילית.

היו"ר אמנון רובינשטיין:

	 אומר ד"ר קדמן שצריך להיות גיל אחיד לכולם.

שאול יהלום:

	 למעשה גם גיל 14 היה צריך להיות גיל 12, עזוב. 

בעבירות של חבלה חמורה בתוך המשפחה בלבד, עד גיל 12.

היו"ר אמנון רובינשטיין:

	 מי בעד ההצעה לתיקון?

הצבעה
בעד התיקון של שאול יהלום - 3
התיקון של שאול יהלום להצעת חוק לתיקון דיני הראיות (הגנת ילדים) (תיקון מס' 8)
(הרחבת תחולה והכשרת ראיות), התשס"א-2000 אושר.

היו"ר אמנון רובינשטיין:

	 תחולה בעוד שנה.

יהודית קרפ:

לעניין ניסיון לרצח, הריגה וכן הלאה קיבלנו שנה וחצי.

היו"ר אמנון רובינשטיין:

	 קיבלנו 18 חודש, אז זה יהיה גם כאן.

שאול יהלום:

	 בסדר.

היו"ר אמנון רובינשטיין:

	 הצעת התיקון התקבלה.

הישיבה ננעלה בשעה 12:20





